Jozef Obert

Jozef Obert (*4. januára 1938, Veľké Bielice – † 18. októbra 2020, Bratislava) bol slovenský futbalista a reprezentant Československa.
Klubová kariéra.
Stredný útočník, technicky vybavený hráč s presnou prihrávkou. S futbalom začínal v rodných Veľkých Bieliciach, v kariére pokračoval v Nitre ako študent stavebnej priemyslovky. V roku 1956 prišiel ako dorastenecký reprezentant do Slovana Bratislava, v lige debutoval vo veku 18 rokov 17. júna 1956 v stretnutí s Červenou hviezdou Bratislava (0:0), prvé dva góly strelil 14. apríla 1957 pri víťazstve 6:1 nad Baníkom Ostrava. V sezóne 1957/58 bol s 10 gólmi druhým najlepším strelcom Slovana za Antonom Moravčíkom (12 gólov). Počas vojenskej služby hrával za oddiely Rudá hvězda Brno a ČH Bratislava, ktoré vznikli pri reorganizácii telovýchovy a reprezentovali útvar bezpečnosti. Na jeseň 1960 sa vrátil na Tehelné pole, v sezóne 1961/62 bol s 12 gólmi najlepším strelcom belasých, v sezóne 1963/64 sa o post kanoniera tímu podelil s Ľudovítom Cvetlerom (obaja 9 gólov). So Slovanom nikdy nezískal majstrovský titul, štyrikrát obsadil v tabuľke druhé miesto. Titul vicemajstra získal tiež s Tatranom Prešovom, kde pôsobil jeden a pol sezóny. 
S menom Jozefa Oberta sa spája niekoľko rekordných zápisov v histórii československého futbalu. Vo finálovom zápase Česko-slovenského pohára 1963 sa na víťazstve 9:0 nad Slaviou Praha podieľal piatimi gólmi! Je autorom najrýchlejšieho gólu v histórii česko-slovenskej futbalovej ligy, 21. marca 1964 v stretnutí Sparta Praha-Slovan Bratislava (1:2) prekonal domáceho brankára už v 6. sekunde . Proti Sparte dosiahol tiež jeden z najrýchlejších hetrikov, na jeseň 1963 prekonal v priebehu piatich minút brankára Krameriusa .
V roku 1968 prestúpil do Innsbrucku, spolu s ním aj Anton Urban, spoluhráč zo Slovana. V rakúskej lige debutoval 17. augusta 1968 v stretnutí GAK Graz-Wacker Innsbruck (3:1), pri premiére dal gól z penalty . V 16. kole strelil proti tomu istému súperovi hetrik (4:0) a v poslednom kole 21. júna 1969 na ihrisku SW Bregenz (2:1) dosiahol métu sto ligových gólov . Vo svojej prvej „legionárskej“ sezóne bol s ôsmimi gólmi druhým najlepším strelcom mužstva za rakúskym reprezentantom Johannom Ettmayerom (16 gólov). V sezóne 1969/70 získal Innsbruck svoju prvú veľkú trofej, Rakúsky pohár po finálovom víťazstve nad LASK Linz 1:0 . V lige obsadil piate miesto, no v nasledujúcej sezóne 1970/71 oslavoval klub svoj prvý majstrovský titul, ktorý o rok neskôr úspešne obhájil. Obert bol pri zisku pohára aj pri obidvoch tituloch, stal sa čestným občanom Innsbrucku .
V európskych pohároch odohral 16 zápasov, strelil štyri góly. So Slovanom sa prebojoval dvakrát do štvrťfinále Pohára víťazov pohárov, kde boli nad sily mužstva Tottenham Hotspur a Celtic FC. V tej istej súťaži s Innsbruckom takmer vyradili Real Madrid, po senzačnom víťazstve 1:0 na Estadio Santiago Bernabéu však doma prehrali 0:2 . Pri svojej premiére v Európskom pohári majstrov 1971/72 vypadol Innsbruck s Benficou Lisabon po dvoch prehrách 1:3 a 0:4. 
Jozef Obert je členom Klubu ligových kanonierov, strelil 107 ligových gólov, 92 v česko-slovenskej lige a 15 v rakúskej. Dodatočne, po zmene pravidiel ho zaradili tiež do "Klubu ligových kanonýrů" .
Reprezentačná kariéra.
Jozef Obert bol prvým Slovákom, ktorý reprezentoval vo všetkých vekových kategóriach. Vynikal už v tíme dorastu, dva roky bol jeho kapitánom, reprezentoval 12×, strelil 6 gólov. Zúčastnil sa dvoch Turnajov UEFA (predchodca ME hráčov do 19 rokov), v rokoch 1955 a 1956, v oboch prípadoch sa stala reprezentácia Československa víťazom skupiny. V roku 1955 bol Obert najlepším strelcom turnaja, keď skóroval proti Anglicku (1:0), Švajčiarsku (3:2) a dvakrát proti Sársku (2:0) . V juniorskom mužstve reprezentoval 7×/2 góly, v B-mužstve 6×/1 gól a v olympijskom tíme 3×, strelil jeden gól Maďarsku (1:2) v neúspešnej kvalifikácii o postup na OH 1960 . 
V roku 1958 odohral štyri zápasy za A-mužstvo, debutoval 30. augusta 1958 v Prahe proti ZSSR (1:2) . 20. septembra 1958 bolo súperom Československa na Tehelnom poli Švajčiarsko, prvýkrát nastúpil útok kompletne zložený len zo slovenských hráčov. Útočný päťzáprah tvorili Anton Moravčík, Adolf Scherer, Obert, Pavol Molnár a Ladislav Pavlovič , štyria z nich sa neskôr stali členmi Klubu ligových kanonierov. Obert bol pri obidvoch góloch, prvý pripravil Schererovi a druhý dal Moravčík po Obertovej vyrazenej strele. Ďalšie dva štarty si pripísal proti Taliansku a Turecku.
Trénerska kariéra.
Jozef Obert bol už počas pôsobenia v Innsbrucku hrajúcim asistentom trénera Branka Elsnera. Po skončení hráčskej kariéry viedol v Slovane juniorov, pri A-mužstve sa ako asistent trénera Jozefa Vengloša podieľal na zisku majstrovských titulov v sezónach 1973/74 a 1974/75. V sezóne 1975/76 viedol ako hlavný tréner Baník Prievidza v 2. česko-slovenskej lige. Mužstvo, ktoré patrilo ku kandidátom na postup do najvyššej súťaže však bolo sklamaním súťaže a vypadlo. Obert pri mužstve pokračoval na jeseň 1976 v SNFL, po 5. kole odišiel z rodinných dôvodov, hoci Prievidza bola na čele tabuľky .
V česko-slovenskej lige viedol ako hlavný tréner 30 zápasov s pasívnou bilanciou 5 víťazstiev, 7 remíz a 18 prehier . Na jar 1977 zasadol na lavičku VSS Košice, vo veku 39 rokov bol vtedy najmladším trénerom v I. lige . Debutoval prehrou 3:6 s Bohemiansom Praha, VSS obsadili v tabuľke posledné 16. miesto. V jarnej časti sezóny 1984/85 prevzal posledný Slovan Bratislava, ani on však nezabránil vypadnutiu klubu z I. ligy po dlhých 50 rokoch.
V rakúskej lige bol tri sezóny trénerom Austrie Salzburg (1981-1984). S mužstvom, v ktorom pôsobil aj bývalý reprezentant Československa, majster Európy z Belehradu 1976 Jaroslav Pollák, dosiahol najlepšie umiestnenie - piate miesto v sezóne 1982/83. V roku 1990 bol trénerom SC Krems, kde bol jeho zverencom napríklad Mario Kempes, majster sveta 1978, najlepší hráč i strelec šampionátu. V najvyššej rakúskej súťaži viedol ako tréner celkom 114 zápasov . 
Pod vedením Jozefa Oberta vyrástlo v mládežníckych kategóriach mnoho neskorších reprezentantov ako Dušan Tittel, Ladislav Pecko, Miloš Glonek, Miroslav Chvíla, Vladimír Kinder, Jozef Juriga, Alexander Vencel či Peter Dubovský .
Úspechy.
Klubové
Individuálne
Trénerske